Leier van vlugtelinge in Metodistekerk kry borgtog | Netwerk24
Deur News24 09 Januarie 2020 16:35
Papi Sukami, een van die leiers van die vlugtelinge wat in die Metodistekerk in die Kaapse middestad skuil, is Donderdag op borgtog vrygelaat.
Borgtog is in die plaaslike landdroshof aan hom toegestaan nadat hy op twee klagte van roof in hegtenis geneem is.
Hy het glo twee mense van elektroniese toestelle, kameras en geld beroof.
Hoewel Sukami effe ergerlik in die beskuldigdebank voorgekom het, het hy hoflik vrae geantwoord wat in Frans aan hom gestel is.
Hy is deel van 'n groep van sowat 600 mense wat in en om die Metodistekerk op Groentemarkplein woon.
Hulle sê dat hulle weens hul nasionaliteit dikwels aangeval word, en eis dat die Verenigde Nasies se Hoëkommissariaat vir Vlugtelinge hulle na 'n ander land neem. Hul lande van herkoms sluit in die Demokratiese Republiek van die Kongo, Burundi en Somalië.
Nog 'n leier, J.P. Balous, sal Vrydag in dieselfde hof op aanklagte van aanranding verskyn.
Intussen is onderhandelings aan die gang om oplossings te vind vir die onhoudbare omstandighede, onder meer weens higiëne en die beknopte lewensomstandighede, waaronder die vlugtelinge in die kerk woon.